5.1.2006
     

OIKEUSMINISTERIÖ
Lainvalmisteluosasto		Lausuntopyyntö OM 8/41/2005

Lausuntonaan vihkimisoikeustyöryhmän mietinnöstä Vaasan maistraatti puoltaa mietintöä alla olevin tarkennuksin. Vaasan maistraatin mielestä lähtökohtana kuitenkin voisi olla siviilivihkimisen pakollisuus. Siviilivihkiminen ei vaaranna uskonnonvapautta, uskonnon harjoittamista eikä eri uskonnollisiin yhdyskuntiin kuuluvien yhdenvertaista kohtelua. Avioliittolain mukainen vihkiminen ei ole uskonnonharjoitusta eikä rajoita avioliiton solmimiseen liittyviin uskonnollisiin toimituksiin osallistumista. 

Lisäksi maistraatti katsoo, että olisi hyvä sisällyttää mahdollisimman paljon säännöksistä lakiin ja rajoittaa niiden asioiden määrää, joista määrätään ministeriöiden asetuksissa. Esimerkiksi 8 § 4 momentissa tarkoitetusta maistraatin velvollisuudesta tehdä Väestörekisterikeskukselle ilmoitus vihkimisoikeudesta ja sen peruuttamisesta voitaisiin säätää suoraan laissa. Ehkäpä asetuksia ei lainkaan tarvittaisi.

6 § 1 ja 3 momentit

Selkeyden vuoksi 1 momentin tulisi olla muodossa: Myönnetyn vihkimisoikeuden käyttämistä valvoo 3 §:ssä tarkoitettu maistraatti. 3 momentissa käytetty termi ”rekisterihallinnon viranomainen” saattaa jäädä tässä yhteydessä epäselväksi, joten parempi ilmaisu olisi ”Maistraattien ja Väestörekisterikeskuksen on ilmoitettava...” 

7 § 1 ja 2
 
Vihkijän oikeusturva saattaa vaarantua, kun maistraatin on 7 § 1 momentin mukaan peruutettava vihkimisoikeus, kun yhdyskunta on hakenut peruuttamista. Vaasan maistraatin näkemyksen mukaan tulisi peruuttamisen vähimmäisedellytyksenä olla, että vihkijälle on varattu tilaisuus tulla kuulluksi asian johdosta.

2 momentissa tarkoitettu vihkijälle annettava huomautus on valmisteleva toimi, josta valittamisen voisi tulkintaerimielisyyksien välttämiseksi kieltää (vrt. edunvalvojalle holhoustilissä annettu muistutus).

10 §

Siirtymäsäännöksissä tarkoitettu kahden vuoden voimassaoloaika ennen lain voimaantuloa myönnetyillä vihkimisoikeuksilla on tarpeellinen vihkimisoikeuksien käytön valvomiseksi. Kaikille vihkijöille  samanlaisena se myös osaltaan edistää  tasapuolista kohtelua. 

Vaasan maistraatti on halukas toimimaan 3 §:ssä tarkoitettuna toimivaltaisena maistraattina.

Sirpa Grönlund, henkikirjoittaja